|  |  |
| --- | --- |
|  |  |
| Til høringsparterne på vedlagte høringsliste | 6. november 20232021-809 |

**Høring over udkast til bekendtgørelse om vurdering af virkningerne på miljøet (VVM), konsekvensvurdering vedrørende Natura 2000-områder og beskyttelse af visse dyre- og plantearter i forbindelse med ændringer eller udvidelser af visse anlægsprojekter på Transportministeriets område**

Transportministeriet sender hermed udkast til ovennævnte bekendtgørelse i høring.

Bekendtgørelsen vedrører vurdering af virkningerne på miljøet (VVM), konsekvensvurdering vedrørende Natura 2000-områder og beskyttelse af visse dyre- og plantearter i forbindelse med ændringer eller udvidelser af anlægsprojekter omfattet af lov nr. 737 af 1. juni 2015 om anlæg af en ny Storstrømsbro og nedrivning af den eksisterende Storstrømsbro, lov nr. 575 af 4. maj 2015 om anlæg og drift af en fast forbindelse over Femern Bælt med tilhørende landanlæg i Danmark og lovbekendtgørelse nr. 289 af 12. marts 2023 om letbane på Ring 3.

På baggrund af Kommissionens åbningsskrivelse nr. 2019/2221 af 10. oktober 2019 og ændringen af vejlovens (lovbekendtgørelse nr. 421 af 25. april 2023) og jernbanelovens (lovbekendtgørelse nr. 1091 af 11. august 2023) VVM-kapitler ved lov nr. 434 af 16. marts 2021 skal VVM-bekendtgørelsen for ovennævnte anlægslove ændres.

Udkastet til bekendtgørelse er udarbejdet i overensstemmelse med L 16 Forslag til lov om ændring af lov om private fællesveje, lov om letbane på Ring 3 og lov om anlæg af en ny Storstrømsbro og nedrivning af den eksisterende Storstrømsbro (Etablering af en tilladelsesordning for ledninger, kabler og tilbehør i private fællesveje på landet og tilpasning af visse anlægslove til VVM-direktivet og naturbeskyttelsesdirektiverne) fremsat i Folketinget den 4. oktober 2023.

Med lovforslag L16 foreslås bl.a., at der indsættes straffehjemler i lov om letbane på Ring 3 og lov om anlæg af en ny Storstrømsbro og nedrivning af den eksisterende Storstrømsbro, der vil sikre overensstemmelse med kravet i VVM-direktivets artikel 10 a om, at der i national følgelovgivning skal være fastsat passende sanktioner i relation til ændringer eller udvidelser af anlægsprojekterne. Med udkastet til bekendtgørelse tilføjes sådanne straffebestemmelser for overtrædelse af reglerne om ændringer eller udvidelser af anlægsprojekterne.

Ændringerne i forhold til de gældende bekendtgørelser omfatter følgende:

1) For så vidt angår reglerne for miljøkonsekvensvurdering (VVM) er disse tilrettet som følge af Kommissionens åbningsskrivelse nr. 2019/2221 af 10. oktober 2019. Reglerne i udkastet svarer til reglerne i vejlovens kapitel 2 a og jernbanelovens kapitel 6 a, som tilsvarende er tilrettet som følge af åbningsskrivelsen.

2) For så vidt angår reglerne for væsentligheds- og konsekvensvur-dering vedrørende Natura 2000-områder er disse tilrettet, så de svarer til formuleringerne i bekendtgørelsen nr. 1098 af 21. august 2023 om udpegning og administration af internationale naturbeskyttelsesområder samt beskyttelse af visse arter (habitatbekendtgørelsen). Der er dog ikke valgt den samme opbygning, som i habitatbekendtgørelsen.

3) Ifølge de gældende bekendtgørelser er det Trafikstyrelsen, der gennemfører internationale høringer efter VVM-reglerne og forestår kontakt til Europa-Kommissionen i forhold til habitatvurderingerne. I vedlagte udkast ændres dette, så det fremadrettet er miljøministeren der gør dette.

Bekendtgørelsen forventes at træde i kraft 1. januar 2024.

Høringsmaterialet vil blive gjort tilgængeligt på [www.høringsportalen.dk](http://www.høringsportalen.dk).

Transportministeriet skal venligst bede om eventuelle bemærkninger **senest fredag den 8-12-2023.**

Høringssvar bedes sendt til trm@trm.dk med henvisning til 2021-809.

Til orientering vedhæftes fortegnelse over de myndigheder, organisationer mv., der høres over udkastet.

Spørgsmål vedrørende høringen kan stilles til Pia Valentin Mortensen på mail pvm@trm.dk og telefon 21138386.

Med venlig hilsen

Pia Valentin Mortensen